- Ibru
- <
- 5
- >

5
1 God tom i fule pes foron laulaumet na pris la tina fatpoton fanu. I tim pes ri isi rin ti fakileng fanu na mata, ma isi ta foron fafen ke rik tel tunmapek una foron sinang laulau ken fanu. 2 Nenge laulaumet na pris ifasi in fofo ini fanu ae i barung e wolwol kiri, ma ri la rong, wara le i sabin imel e fale luut kia. 3 WokPris 9:7I e wara, ka tel tunmapek la isi foron sinang laulau kia tom, ke ken fanu sabin.
4 KisimBek 28:1Biil tikas in kep foim arae laulaumet na pris na wolwol kia tom, biil. Na fakam ke God tom, arae i kam pes ta Aron. 5 BukSong 2:7Ke Karisito sabin arae, biil i falaumet u tom isi tapiek laulaumet na pris, biil. God tom i tara sing i aragii,
“O keng Kalalik,
igii ia ka tapiek Tamam.”
6 BukSong 110:4Na nenge orek sabin na Buk na Gogoh, God i tarah,
“O nenge pris ae o kiis fitliu,
matngan pris arae Melkisedek.”
7 Metiu 26:36-46; Mak 14:32-42; Luk 22:39-46Na foron biing ae Iesu i liu ta aga na piklinbat, i sising ma ka piispiis God la ini tineng turan danun mata, isi in faliu u koseng minet. Ma God ka ongen u wara le i fapu kanaka u tom na pikli. 8 Taftawa le i Kalalik ke God, isau le fangungut ae i kalsakai u, i fausum u isi ik misuut lo God. 9 Ma aunbiing ka fasuut ta u, ka tapiek waran fafaliu ae i kiis fitliu ken fanu tikii ae ri misuut lo. 10 Ke God ka luun u isi in tapiek Laulaumet na Pris, arae Melkisedek.
Fafanau isi Unune Gong i Luut
11 Ifuun e tier biitom kemen use u na tier igii, isau le i ngangaten kanaka isi kemen famalal u usuf gam, wara le gam tom biil gam engenges isi kep u. 12 1Korin 3:2Gam ka unune ta na dolon aunbiing, ma igii ka fasi mang le gamek tapiek foron tom fafausum. Isau le, gamen dar tikas biitom isi in bele fausum gam sabin ini foron mulan fafausum na orek ke God. Gamen sus biitom, ma biil ifasi gamen ien inen rakrakai. 13 Se i sus biitom, i kalalik puun sau. Biil biitom i usum na tortores na sinang. 14 Isau le inen ae i rakrakai, an fanu matuk, ae ri falasan mulmul ri tom na par failiim rokap na sinang ke sinang laulau.

- Ibru
- <
- 5
- >

5:3: WokPris 9:7

5:4: KisimBek 28:1

5:5: BukSong 2:7

5:6: BukSong 110:4

5:7: Metiu 26:36-46; Mak 14:32-42; Luk 22:39-46

5:12: 1Korin 3:2

© 2011-2021 Wycliffe Bible Translators, Inc.