- Ibru
- <
- 11
- >

11
Unune
1 Unune i aragii: Se i unune, ka usum ta na sani i nene isi, le in kep u tom. Biil biitom i par u, isau le i usum tom le i tekentu. 2 Fanu tinpakanini ri unune aragii, pesu God ka laes ini ri.
3 Stat 1:1; BukSong 33:6,9; Jon 1:3Na unune, kere ka usum le God i fakiis ta bat turan piklinbat ini orek kia sau. Sani kere par u, God i tel ta u ini sani ae biil ifasi keren par u.
4 Stat 4:3-10 Na unune, ke fafen ke Abel usuf God ka rokap kanaka na fafen ke Kain. Na unune sau kia, ke God ka foteng u le i tom tortores aunbiing i laes ini fafen kia. Na unune sau, pesu Abel ka ororek la biitom, taftawa le ka met tah.
5 Stat 5:21-24Na unune, ke God ka kep ufu Enok tina liu igii isi biil in kalsakai minet. Biil ifasi rin im tafe u, wara le God ka kep ufu tah. Wara le aunbiing God biil biitom i kep pes u, God i laes kanaka ini. 6 Biil ifasi tikas in falaes God male biil i unune, wara le se i ier isi in la usuf God, in unune le God i liu ma in fasuat fanu ae ri engenges isi im isi.
7 Stat 6:13-22 Na unune, ke Noa ka misuut lo God ini sokeh aunbiing i ongen ta fafanau usuf i na foron tier ae in tapiek ae biil biitom i par u. Ma ka tel nenge sip una faliu fanu na fel kia. Na unune, ke Noa ka famalal sinang laulau ken fanu tina piklinbat ma God ka foteng u le i tortores na mata, wara na unune kia.
8 Stat 12:1-5Na unune, ke Abaram ka wong aunbiing God i tawi pes ta u isi la una nenge falifu ae God i falimlim ta ini le nami in ta u usuf i. I la sau, taftawa le biil i usum na falifu ae in la ulo. 9 Stat 35:27Na unune sau, ke Abaram ka mel na falifu ae God i falimlim ta ini, arae nenge ses na nenge maleh keskes. I mel sau na foron palpalbuang, arae sabin lo Aisak ke Jekop. Ma falimlim ae ka la sabin ulo ru ae ru ti kiliis u. 10 Wara le Abaram ka parpar famu ta isi maleh ae waransinglen lo in kiis fitliu. Maleh ae, God tom i ninwei ta u ma ka tel ta u.
11 Stat 18:11-14; 21:2Na unune, ke Abaram ka fapuar nenge kalalik. Taftawa le ka tubunkak mang ke Sara sabin i koros, isau le Abaram i unune, wara i usum le God ae i falimlim ta usuf i, in fasuut u tom. 12 Stat 15:5; 22:17; 32:12Ke tina itikii sau e kaltu igii ae ka tubunkak laulau mang, ka fapuar fanu fuun arae keltot buuii na bat ke arae karkarat ae na kiin ae biil ifasi rin wes u.
13 Stat 23:4; 1Stori 29:15; BukSong 39:12 Fanu tikii igii ri met tom ini unune. Biil ri kep foron tier ae God i falimlim ta ini, biil. Ri par ta u sau tina tapak ma ri ka laes ini. Ma ri use u tom le ri kiis arae foron ses ke arae fanu ae biil ti maleh tutus kiri aga na piklinbat. 14 Fanu ae ri use u arae, i malal le ri im biitom isi ti maleh tutus kiri. 15 Male ri wolpes maleh biitom ae ri la koseng ta u, ke ifasi tom le rin fis ulo. 16 Isau le, ri namne nenge maleh ae i rokap kanaka, maleh ae buuii na kukulii. Pesu, God biil i matlawen isi rin foteng u le i God kiri, wara le ka fageges ta nenge maleh salri.
17 Stat 22:1-14Na unune, ke Abaram ka ta Aisak arae tunmapek usuf God, na aunbiing God i tof u. Abaram, ae i kep ta foron falimlim, i geges isi siimete itikii tutus sau e kalalik kia, 18 Stat 21:12taftawa le God i tara ta sing i le, “Fanu sau ae Aisak i fapuar ri, ri foron tubumtamat tutus.” 19 Abaram i usum le God ifasi in fapti fafis foron minet. Ma ifasi keren orek fatoftof le, aunbiing Abaram i kep fafis Aisak tina salan tunmapek, i arae i kep fafis u tina minet.
20 Stat 27:27-29,39,40Na unune, ke Aisak ka fakalok Jekop ru e Esau ini foron tier in tapiek namih.
21 Stat 47:31; 48:1-20 Na unune, ke Jekop aunbiing fatat in met ka fakalok iun kalalik ke Josep. Ka parau na olon buk una la kia ma ka lotu unaisa God.
22 Stat 50:24,25; KisimBek 13:19Na unune, ke Josep aunbiing fatat in met, ka use famu ta ninla suuh ken fan Israel tina Isip ke ka fas ta ri le rin kep foron tua aunbiing rin la koseng Isip.
23 KisimBek 2:2; 1:22Na unune, ke tama ru e tina Moses ru ka fun u aunbiing i pang na ituul e funiil, wara ru par u le biil i nenge kalalik foes ma biil ru soke isi nagogon ken king.
24 KisimBek 2:10-12Na unune, ke Moses, aunbiing ka laumet tah, biil i ier isi rin foteng u le i kalalik ken keleflik ke Parau. 25 I laes sau isi in kalsakai fangungut turim turan fanu ke God ma biil i ier isi mi na sinang laulau ae laes lo in kiis sau na fatuklin aunbiing. 26 I wol le matlawen ae i ngar u na asa Mesaia*Mesaia na orek Ibru ma Karisito na orek Grik. Ma kamtina le, kaltu ae ri to wel na olo una fakileng u le ri ka tus pes ta u. i rokap kanaka na foron minsik ae na Isip, wara le i parpar famu isi fasuat kia ae namih.
27 Na unune, ke Moses ka la koseng Isip ma biil i soke isi ngaliaf ken king. I rakrakai tom wara le ka par ta God ae biil ifasi rin par u. 28 KisimBek 12:21-30Na unune, ke Moses ka fas fan Israel isi rin tel inen na Liuliu Kulef ke isi sapi foron matanfel kiri ini dah, isi angelo ae in siimete foron kalalik tamat famu, gong i siimete foron kalalik famu kiri.
29 KisimBek 14:21-31Na unune, ke fan Israel ri ka sopaket palgantes ae ri foteng u ini Tes Melmelek arae ri la na mas. Isau le aunbiing fan Isip ri totof isi rin tel u arae, ri ka kong.
30 Josua 6:12-21Na unune, ke rakrakai na ubiif kawil Jeriko ka luut, aunbiing fan Israel ri taltal kawil u na ifit e biing.
31 Josua 6:22-25; 2:1-21Na unune, ke Rahap nenge tamfaes, biil i fiu turim turan fan Jeriko ae ri ongen fabulwar sing God, wara le i somangat pes ta iun sikin Israel ae ru la isi par fakum maleh ae.
32 Hetman 6:11—8:32; 4:6—5:31; 13:2—16:31; 11:1—12:7; 1Samuel 16:1—1King 2:11; 1Samuel 1:1—25:1Ke sani sabin ian use u? Biil imel e aunbiing kiak isi ian ususe lo Gidion, Barak, Samison, Jepta, Dewit, Samuel turan foron profet. 33 Daniel 6:1-27Na unune, ri ka paket fale matanfuntih, ri ka nagogon ini tortores na sinang ke ri ka kep foron tier ae God i falimlim ta ini. Ri ka fakut ngusun foron laion, 34 Daniel 3:1-30ri ka telmete piran karfian yiif ma ri ka alfe ngisan popok. Aunbiing biil ti rakrakai kiri ke God ka farakrakai ri. Ri ka rakrakai ma ri ka fes ufu foron uh na tom fapaket tina fale falifu keskes. 35 1King 17:17-24; 2King 4:25-37Fale kelefin ri ka kep fafis berberat kiri tina minet. Fale fanu sabin ae ri kep fangungut sing fal, biil ri ier isi fakawe ufu unune kiri lo God isi rik sengsegeng, wara le ri parpar famu isi apaptifis ae i rokap kanaka na liu igii na piklinbat. 36 1King 22:26,27; 2Stori 18:25,26; Jeremia 20:2; 37:15; 38:6Fal lo ri, ri morot ini ri ma ri ka pis ri. Ma fal, ri kabet ri ini sen ma ri ka luun ri na kamkabet. 37 2Stori 24:21Ri luumete fal, ri ka kiit paket fal ke ri ka siimete fal ini foron popok una fapaket. Fal ri bilbiling, ri kilkiliis sau ini punun sipsip turan meme ma fal ri ta fangungut sing ri ma ri ka falaulau ri. 38 Fanu na piklinbat biil ri fasi ini ri, biil. Ri, ri rokap kanaka lon fanu na piklinbat. Ri liu sau na foron sunbiil, na foron pungpung, na foron matanfat ke na foron matansofon.
39 Ri tikii igii, God i usefages ri wara na unune kiri. Isau le biil tom ri kep sani ae i falimlim ta ri ini. 40 Wara le sani ae God ka fageges ta u kirer, i rokap kanaka. Biil i ier le in farokap ri sau, biil. I ier le in farokap kerer tura ri sabin.

- Ibru
- <
- 11
- >

11:3: Stat 1:1; BukSong 33:6,9; Jon 1:3

11:4: Stat 4:3-10

11:5: Stat 5:21-24

11:7: Stat 6:13-22

11:8: Stat 12:1-5

11:9: Stat 35:27

11:11: Stat 18:11-14; 21:2

11:12: Stat 15:5; 22:17; 32:12

11:13: Stat 23:4; 1Stori 29:15; BukSong 39:12

11:17: Stat 22:1-14

11:18: Stat 21:12

11:20: Stat 27:27-29,39,40

11:21: Stat 47:31; 48:1-20

11:22: Stat 50:24,25; KisimBek 13:19

11:23: KisimBek 2:2; 1:22

11:24: KisimBek 2:10-12

*11:26: Mesaia na orek Ibru ma Karisito na orek Grik. Ma kamtina le, kaltu ae ri to wel na olo una fakileng u le ri ka tus pes ta u.

11:28: KisimBek 12:21-30

11:29: KisimBek 14:21-31

11:30: Josua 6:12-21

11:31: Josua 6:22-25; 2:1-21

11:32: Hetman 6:11—8:32; 4:6—5:31; 13:2—16:31; 11:1—12:7; 1Samuel 16:1—1King 2:11; 1Samuel 1:1—25:1

11:33: Daniel 6:1-27

11:34: Daniel 3:1-30

11:35: 1King 17:17-24; 2King 4:25-37

11:36: 1King 22:26,27; 2Stori 18:25,26; Jeremia 20:2; 37:15; 38:6

11:37: 2Stori 24:21

© 2011-2021 Wycliffe Bible Translators, Inc.